Ioannis Fountoulis
Ioannis Fountoulis (yunoncha: Γιάννης Φουντούλης; 1988-yil 25-may) — gretsiyalik professional vaterpolochi, Gretsiya erkaklar milliy vaterpolo jamoasi sardori. Ioannis jamoasi bilan birga 2015-yilgi jahon chempionatida va 2016-yilgi jahon ligasida bronza medallarni qoʻlga kiritgan. 2012- va 2016-yilgi olimpia oʻyinlarida ishtirok etgan. 2009-yildan beri Gretsiyaning „Olimpiakos“ jamoasida faoliyat yuritib kelmoqda. Fountoulis 2017—2018-yilgi mavsum chempionlar ligasi chempioni. Chempionlar ligasining final bosqichida Italiyaning Pro Recco klubiga qarshi oʻyinda toʻrtta gol kiritishga muvaffaq boʻlgan. U jahonning eng yaxshi vaterpolochilardan biri hisoblanadi. 2016 va 2018- yillarda dunyoning ikkinchi raqamli eng yaxshi vaterpolochisi sifatida eʼlon qilingan. Fountoulis 23 ta gol bilan 2017-yilgi jahon chempionati toʻpurari va 17 ta gol (Aleksandar Ivovich ham 17 ta gol) bilan 2018-yilgi yevropa chempionati toʻpurari boʻlgan. Fountoulis 2015 va 2017-yilgi jahon chempionatining ramziy terma jamoasiga kiritilgan. „Olimpiakos“ klubi safida olti marta (2012-2017-yillar orasida) Gretsiya vaterpolo ligasining eng yaxshi toʻpurari boʻlgan. Ioannis 2012—2013, 2014—2015 va 2016—2017-yilgi mavsumlarda Gretsiya vaterpolo ligasi ,shuningdek, 2011, 2013 va 2018-yillarda Gretsiya kubogining eng yaxshi vater polochisi deb topilgan. 2018-yilning iyun oyi holatiga koʻra, Fountoulis vaterpolo boʻyicha oʻtkazilgan chempionlar ligasida 148 ta gol urgan. Ioannis nufuzli Yevropa musobaqalari tarixida eng koʻp gol urgan grek vaterpolochisi sifatida tarixga kirgan. Fountoulis Tokio-2020 yozgi olimpiada oʻyinlarining yopilish marosimida Gretsiya davlat bayrogʻini koʻtarishdek sharafga sazovor boʻlgan. Olimpiadaning ochilish va yopilish marosimlarida bayroqdor boʻlgan 28-vaterpolochi.